ພິທີມອບ-ຮັບ ວຽກງານຄຸ້ມຄອງການເຊົ່າ ແລະ ສໍາປະທານທີ່ດິນລັດ ລະຫວ່າງ ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມ ນະຄອນຫຼວງວຽງຈັນ (ຂະແໜງທີ່ດິນ) ແລະ ພະແນກການເງິນ ນະຄອນຫຼວງວຽງຈັນ (ຫ້ອງການຄຸ້ມຄອງຊັບສິນຂອງລັດ) ຈັດຂຶ້ນໃນວັນທີ 23 ມີນາ 2018 ທີ່ຫ້ອງປະຊຸມ ພຊສ ນະຄອນຫຼວງວຽງຈັນ ຮ່ວມລົງນາມຂອງທ່ານ ບຸນທາມ ພຸດທະວົງສາ ຫົວໜ້າພະແນກ ຊັບພະຍາກອນທໍາມະຊາດ ແລະ ສິ່ງແວດລ້ອມ ນະຄອນຫຼວງວຽງຈັນ ແລະ ທ່ານ ສີສຸພັນ ໄຊປັນຍາ ຮອງຫົວໜ້າ ພະແນກ ການເງິນ ນະຄອນຫຼວງວຽງຈັນ ໂດຍພາຍໃຕ້ການເປັນສັກຂີພະຍານຂອງ ທ່ານ ແກ້ວພິລາວັນ ອາໄພລາດ ຮອງເຈົ້າຄອງນະຄອນຫຼວງວຽງຈັນ ຜູ້ຊີ້ນໍາວຽກງານພື້ນຖານໂຄງລ່າງ ພ້ອມດ້ວຍບັນດາຄະນະພະແນກການ ຄະນະນໍາເມືອງ ແລະ ຂະແໜງການກ່ຽວຂ້ອງເຂົ້າຮ່ວມ.
ວຽກງານຄຸ້ມຄອງການເຊົ່າ ແລະ ສໍາປະທານທີ່ດິນລັດ ທີ່ມອບວັນນັ້ນປະກອບມີ: ສັນຍາເຊົ່າ-ສໍາປະທານທີ່ດິນລັດທັງໝົດ 5 ສະບັບຄື: ສັນຍາເຊົ່າທີ່ດິນ ຂອງບໍລິສັດທຸລະກິດວຽງຈັນກ໊ອບລ໋ອງແທັງ ແລະ ອະສັງຫາລິມະຊັບ ຈໍາກັດ (28 ເມສາ 2009) ສັນຍາສໍາປະທານທີ່ດິນລັດ ເພື່ອການພັດທະນາເຂດເສດຖະກິດສະເພາະ ດົງໂພສີ ນະຄອນຫຼວງວຽງຈັນ ກັບ ບໍລິສັດ UPL ລາວຈໍາກັດ (ວັນທີ 8 ກຸມພາ 2012), ສັນຍາເຊົ່າ-ສໍາປະທານທີ່ດິນລັດ ເພື່ອກໍ່ສ້າງມະຫາວິທະຍາໄລ ຊູໂຈ ຕັ້ງຢູ່ບ້ານຊຽງດາ ເມືອງໄຊເສດຖາ ນະຄອນຫຼວງວຽງຈັນ (ວັນທີ 31 ທັນວາ 2012), ສັນຍາເຊົ່າ-ສໍາປະທານທີ່ດິນລັດ ລະຫວ່າງ ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມ ນະຄອນຫຼວງວຽງຈັນ ກັບ ບໍລິສັດ ຊີເອເອມຊີອີ ອິນເວດສມັນ ລາວ ຈໍາກັດ (ວັນທີ 12 ສິງຫາ 2013), ສັນຍາສໍາປະທານທີ່ດິນລັດ ເພື່ອກໍ່ສ້າງຕະຫຼາດສະບາຍດີວຽງຈັນ ບ້ານໄຊສະຫວ່າງ ເມືອງໄຊທານີ ນະຄອນຫຼວງວຽງຈັນ ຂອງ ກຸ່ມບໍລິສັດ ຕັງຈະເລີນ ຈໍາກັດຜູ້ດຽວ (ວັນທີ 27 ຕຸລາ 2014) ແລະ ພ້ອມດຽວກັນນັ້ນ ໄດ້ມອບໃບຕາດິນລັດຈໍານວນ 12 ໃບ, ໃບແຜນທີ່ດິນລັດ 10 ໃບ ຕາມການສະເໜີຂອງບໍລິສັດທີ່ໄດ້ເຮັດສັນຍາສໍາປະທານທີ່ດິນລັດ ຈາກພະແນກແຜນການ ແລະ ການລົງທຶນ ນະຄອນຫຼວງວຽງຈັນ ແຕ່ຍັງບໍ່ທັນໄດ້ເຮັດສັນຍາເຊົ່າ-ສໍາປະທານທີ່ດິນລັດ ກັບ ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມ ນະຄອນຫຼວງວຽງຈັນ ທັງໝົດ 10 ບໍລິສັດ, ສ່ວນບັນຊີຕິດຕາມລາຍຊື່ຄ່າເຊົ່າ-ສໍາປະທານແມ່ນບໍ່ມີ, ພາຍຫຼັງການມອບຮັບ ທ່ານຮອງເຈົ້າຄອງ ນະຄອນຫຼວງ ໄດ້ຊີ້ນຳວ່າ: ວຽກງານຄຸ້ມຄອງການເຊົ່າ ແລະ ສຳປະທານທີ່ດິນແມ່ນມອບ ໃຫ້ພະແນກການເງິນ ນະຄອນຫຼວງວຽງຈັນ ເປັນຜູ້ຈັດຕັ້ງປະຕິບັດ ເຊັ່ນ: ຄົ້ນຄວ້າຮ່າງເນື້ອໃນສັນຍາເຊົ່າ ສໍາປະທານທີ່ດິນລັດເງື່ອນໄຂຂອງສັນຍາທີ່ຕິດພັນກັບລາຍຮັບ ການສັນຍາໃນນາມຄູ່ສັນຍາ ການເລັ່ງທວງເກັບລາຍຮັບຈາກຄ່າເຊົ່າແລະສໍາປະທານທີ່ດິນລັດ ໃນ 5 ສັນຍາ ມີສິດສະເໜີລັດຖະບານຍົກເລີກສັນຍາ ໃນກໍລະນີມີການລະເມີດສັນຍາ ສ່ວນບຸກຄົນ ບໍລິສັດ ທີ່ໄດ້ເຊົ່າສໍາປະທານທີ່ດິນລັດໄລຍະຜ່ານມາທີ່ຍັງບໍ່ທັນອອກໃບຕາດິນລັດ ໃບແຜນທີ່ດິນລັດແມ່ນມອບໃຫ້ພະແນກການເງິນເປັນຜູ້ແຈ້ງແລະປະສານກັບບໍລິສັດເພື່ອໃຫ້ໄດ້ຂຶ້ນທະບຽນອອກໃບຕາດິນລັດ ໃບແຜນທີ່ດິນລັດຕາມເນື້ອທີ່ດິນ ທີ່ໄດ້ກໍາໄວ້ໃນສັນຍາສໍາປະທານທີ່ດິນກັບລັດ ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມ ນະຄອນຫຼວງວຽງຈັນ ຈະຮັບຜິດຊອບໃນການສໍາຫຼວດເນື້ອທີ່ດິນ ສ້າງແຜນທີ່ຕາດິນ ໃບຕາດິນລັດ ໃບແຜນທີ່ດິນລັດ ເພື່ອຕິດຄັດເປັນເອກະສານຊ້ອນທ້າຍຂອງສັນຍາ ແລະ ຕິດຕາມການນໍາໃຊ້ທີ່ດິນລັດ ທັງສອງພະແນກການຈະຕ້ອງປຶກສາຫາລືຮ່ວມກັນກໍລະນີມີຂໍ້ຂັດແຍ່ງໂດຍສະເພາະຂອບເຂດເນື້ອທີ່ດິນລັດ.